《纪梦》
明代·钟芳

攲枕正鼾寐，恍惚溯太清。峥嵘贝阙金为楹，钧天广奏隘韶頀，格泽之干芙蓉旌。

有神何峨峨，佩纡霞弁垂霓缨。即我为我言，是惟天上白玉京。

我欲因之叫阊阖，关严虎豹心屏营。心屏营，还止止，一点灵台即天帝。

梦醒起坐揽宵衣，春云送色东方晞。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。